b'\n_START_ARTICLE_\nKompleksna ravnina\n_START_PARAGRAPH_\nKompleksna ravnina ali z-ravnina je v matematiki dvorazse\xc5\xbena geometrijska predstavitev kompleksnih \xc5\xa1tevil, ki jo podajata realna os in njej ortogonalna imaginarna os. Lahko se jo predstavlja kot modificirano kartezi\xc4\x8dno ravnino, kjer je realni del kompleksnega \xc5\xa1tevila predstavljen z odmikom vzdol\xc5\xbe osi x, imaginarni del pa z odmikom vzdol\xc5\xbe osi y._NEWLINE_Koncept kompleksne ravnine dovoljuje geometrijsko predstavitev kompleksnih \xc5\xa1tevil. Se\xc5\xa1tevajo se kot vektorji. Mno\xc5\xbeenje dveh kompleksnih \xc5\xa1tevil se lahko izrazi najpreprosteje v polarnih koordinatah. Velikost modula produkta je produkt dveh absolutnih vrednosti ali modulov, kot ali argument produkta pa je vsota dveh kotov, ali argumentov. \xc5\xa0e posebej se mno\xc5\xbeenje s kompleksnim \xc5\xa1tevilom z modulom 1 obna\xc5\xa1a kot rotacija._NEWLINE_Kompleksna ravnina se imenuje tudi Argandova ravnina, ker se rabi v Argandovih diagramih. Ti se imenujejo po francoskem ljubiteljskem matematiku Jean-Robertu Argandu (1768\xe2\x80\x931822), \xc4\x8deprav jih je prvi opisal norve\xc5\xa1ko-danski matematik in kartograf Caspar Wessel (1745\xe2\x80\x931818). Argandovi diagrami se pogosto rabijo za risanje leg polov in ni\xc4\x8del funkcij v kompleksni ravnini. Kompleksna ravnina se imenuje tudi Gaussova ravnina po Carlu Friedrichu Gaussu.'